ทหาร-ตำรวจสนธิกำลังเข้ายึดรถโตโยต้ายาริสของ ผญบ.เหยื่อฆ่ายกครัวได้แล้วที่นครฯ - Manager Online
ทหาร-ตำรวจสนธิกำลังเข้ายึดรถโตโยต้ายาริสของ ผญบ.เหยื่อฆ่ายกครัวได้แล้วที่นครฯ
15 กรกฎาคม 2560 21:31 น. (แก้ไขล่าสุด 16 กรกฎาคม 2560 09:50 น.)
นครศรีธรรมราช - ด่วน! ทหาร และตำรวจสนธิกำลังเข้ายึดรถโตโยต้ายาริส ของผู้ใหญ่บ้าน จ.กระบี่ หลังพบถูกนำซุกที่บ้านหลังหนึ่งในพื้นที่ ต.นาสาร อ.พระพรหม จ.นครศรีธรรมราช เร่งเคลื่อนย้ายส่งค่ายทหารกระบี่
วันนี้ (15 ก.ค.) ผู้สื่อข่าวรายงานว่า เจ้าหน้าที่ตำรวจ และทหารหลายสิบนาย เข้าปิดล้อม และค้นบ้านหลังหนึ่ง ที่บ้านมะม่วงสองต้น ในพื้นที่ ต.นาสาร อ.พระพรหม จ.นครศรีธรรมราช โดยปิดกั้นพื้นที่อย่างเด็ดขาด และห้ามบันทึกภาพ มีรายงานว่า ได้ยึดรถยนต์โตโยต้ายาริส ซึ่งเป็นรถของนายวรยุทธ สังหลัง ผู้ใหญ่บ้าน เหยื่อสังหารยกครอบครัวรวม 8 ศพ เมื่อ 4 วันก่อน โดยเจ้าหน้าที่ได้ยึดรถ และนำขึ้นรถบรรทุกแบบสไลด์ ใช้ผ้าใบปิดดมิดชิด และนำออกเดินทางจากบ้านหลังนี้ทันที ขณะที่เจ้าหน้าที่ตรึงกำลัง และทำการสอบข้อมูลเบื้องต้นต่อบุคคลในบ้านอย่างเคร่งเครียด
อย่างไรก็ตาม มีรายงานว่า เจ้าหน้าที่นำตัวผู้เกี่ยวข้องต่อการสังหารไว้ได้ 1 คน ตั้งแต่วานนี้ และมีการขยายผลตลอดทั้งคืน และทั้งวันที่ผ่านมา จนนำไปสู่การติดตาม และสามารถยึดรถของผู้ใหญ่บ้านเอาไว้ได้ และล่าสุด รถคันนี้ถูกนำไปเก็บไว้ในหน่วยทหาร เพื่อรอส่งไปยัง จ.กระบี่ ต่อไป
โดยล่าสุด มีการยืนยันจากผู้เกี่ยวข้องว่า แท้จริงแล้วรถคันดังกล่าวนั้นไม่ใช่เป็นของผู้ใหญ่ที่กลุ่มคนร้ายนำไป แต่เป็นรถโตโยต้ายาริส สีขาว คันที่เข้าไปก่อเหตุ ซึ่งเป็นหนึ่งคันของทีมสังหารยกครัว โดยเจ้าหน้าที่ได้ขยายผลมาจากหนึ่งทีมสังหารวานนี้ ซึ่งกำลังเร่งการสืบสวนอย่างเร่งด่วน โดยมี พล.ต.ต.สุทิน ทรัพย์พ่วง ผู้บังคับการกองปราบปราม เข้าติดตามไล่ล่าด้วยตัวเอง รถของผู้ใหญ่บ้านนั้นอยู่ในระหว่างการติดตาม ส่วนหนึ่งในทีมสังหารที่ถูกคุมตัวได้ที่นครศรีธรรมราช เมื่อวานนี้นั้น เป็นบุคคลในท้องที่ ต.นาเคียน อ.เมือง จ.นครศรีธรรมราช เป็นน้องชายของผู้นำท้องที่รายหนึ่งที่กว้างขวางอยู่ในพื้นที่